CELEX: 62018CN0115
Language: el
Date: 2018-02-12 00:00:00
Title: Υπόθεση C-115/18: Αίτηση προδικαστικής αποφάσεως την οποία υπέβαλε το tribunal correctionnel de Saint-Brieuc — Chambre détachée de Guingamp (Γαλλία) στις 12 Φεβρουαρίου 2018 — Procureur de la République κατά Tugdual Carluer κ.λπ.

30.4.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 152/17
            
         Αίτηση προδικαστικής αποφάσεως την οποία υπέβαλε το tribunal correctionnel de Saint-Brieuc — Chambre détachée de Guingamp (Γαλλία) στις 12 Φεβρουαρίου 2018 — Procureur de la République κατά Tugdual Carluer κ.λπ.
   (Υπόθεση C-115/18)
   (2018/C 152/21)
   Γλώσσα διαδικασίας: η γαλλική
   
      Αιτούν δικαστήριο
   
   Tribunal correctionnel de Saint-Brieuc — Chambre détachée de Guingamp
   
      Διάδικοι στην υπόθεση της κύριας δίκης
   
   
      Ασκών την ποινική δίωξη: Procureur de la République
   
      Κατηγορούμενοι: Tugdual Carluer, Yann Latouche, Dominique Legeard, Thierry Leleu, Dimitri Pinschof, Brigitte Plunian, Rozenn Marechal
   
      Προδικαστικά ερωτήματα
   
   
               1)
            
            
               Είναι ο ευρωπαϊκός κανονισμός 1107/2009 (1) σύμφωνος με την αρχή της προφυλάξεως όταν παραλείπει να ορίσει επακριβώς τι είναι δραστική ουσία, αφήνοντας στον αιτούντα τη φροντίδα να επιλέξει αυτό που ονομάζει δραστική ουσία στο προϊόν του και παρέχοντάς του τη δυνατότητα να εστιάσει το σύνολο του φακέλου της αιτήσεως σε μία μόνον ουσία, ενώ το τελικό προϊόν που διατίθεται στην αγορά περιλαμβάνει περισσότερες από μία ουσίες;
            
         
               2)
            
            
               Τηρείται η αρχή της προφυλάξεως και η αμεροληψία όσον αφορά τη χορήγηση της άδειας για διάθεση στην αγορά όταν οι έλεγχοι, οι αναλύσεις και οι αξιολογήσεις που απαιτούνται για την εξέταση του φακέλου διενεργούνται μόνον από τους αιτούντες, οι οποίοι μπορεί να είναι μεροληπτικοί στην παρουσίασή τους, χωρίς καμία άλλη ανεξάρτητη ανάλυση;
            
         
               3)
            
            
               Τηρείται η αρχή της προφυλάξεως και η αμεροληψία όσον αφορά τη χορήγηση της άδειας για διάθεση στην αγορά, όταν δεν δημοσιεύονται οι σχετικές με την αίτηση χορηγήσεως της άδειας εκθέσεις, υπό το κάλυμμα της προστασίας του βιομηχανικού απορρήτου;
            
         
               4)
            
            
               Είναι ο ευρωπαϊκός κανονισμός 1107/2009 σύμφωνος με την αρχή της προφυλάξεως, όταν δεν λαμβάνει υπόψη τις ποικίλες μορφές των δραστικών ουσιών και τη σωρευτική τους χρήση, ειδικότερα όταν δεν προβλέπει καμία πλήρη ειδική ανάλυση της σωρεύσεως δραστικών ουσιών εντός του ιδίου προϊόντος σε ευρωπαϊκό επίπεδο;
            
         
               5)
            
            
               Είναι ο ευρωπαϊκός κανονισμός 1107/2009 σύμφωνος με την αρχή της προφυλάξεως όταν απαλλάσσει, στα κεφάλαια [III] και [IV] αυτού, από την εξέταση τοξικότητας (γονοτοξικότητα, έλεγχος καρκινογόνου δράσεως, εξέταση ενδοκρινικών διαταραχών κ.λπ.) τα ζιζανιοκτόνα, όπως τα εμπορικά τους σκευάσματα διατίθενται στην αγορά και όπως εκτίθενται σε αυτά οι καταναλωτές και το περιβάλλον, επιβάλλοντας συνοπτικούς μόνον ελέγχους, τους οποίους πραγματοποιεί πάντοτε ο αιτών;
            
         
      (1)  Κανονισμός (ΕΚ) 1107/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη διάθεση φυτοπροστατευτικών προϊόντων στην αγορά και την κατάργηση των οδηγιών 79/117/ΕΟΚ και 91/414/ΕΟΚ του Συμβουλίου (EE L 309, σ. 1).